Polisie help baba vangPolisiebeamtes het ‘n vrou van Vorstershoop gehelp geboorte skenk. (Foto: verskaf). Lede van die polisie in Noordwes het Saterdag die spreekwoordelike tweede myl saamgeloop toe hulle ŉ vrou gehelp het om geboorte te gee. Lede verbonde aan die Vorstershoop-polisiestasie het 06:00 Saterdag ŉ oproep van ŉ lid van die gemeenskap gekry oor ŉ 22-jarige vrou wat erge kraampyne ervaar. “Omdat dit ŉ landelike gebied is, het die polisielede geweet dat toegang tot gemeenskapsdienste beperk is. Die vier konstabels en ŉ tikster het dus toe self na die vrou se huis in die Monotomosetlha- informele nedersetting gehaas,” sê polisiewoordvoerder brig. Sabata Mokgwabone. Toe die polisiebeamptes by die huis aankom, was die vrou op die punt om te kraam. Hulle het ŉ ambulans ontbied. “Terwyl hulle gewag het vir die ambulans het twee vrouekonstabels die vrou gehelp om ŉ gesonde babadogtertjie in die lewe te bring,” sê Mokgwabone. Die vrou en haar kind is om 09:00 aan nooddienste oorhandig. Die provinsiale polisiekommissaris van Noordwes het die polisiebeamptes geloof vir hul heldhaftige optrede.